|  |  |
| --- | --- |
|  | REPUBLIKA HRVATSKA |
|  | **KOPRIVNIČKO - KRIŽEVAČKA ŽUPANIJA****Služba ureda župana** |

KLASA: 008-01/23-01/4

URBROJ: 2137-01/01-23-91

Koprivnica, 8. rujna 2023.

**N1 Televizija**

**n/r Nataše Božić Šarić**

**PREDMET**: **Odgovor na novinarski upit – pomoćnici u nastavi**

Sukladno Vašem upitu u vezi pomoćnika u nastavi, u nastavku Vam dostavljamo tražene podatke i informacije.

**1. Koliko je PUN angažirano ove školske godine u odnosu na prethodnu? Kolike su bile potrebe, zahtjevi roditelja/škola/udruga?**

Financiranje rada PUN u školama KKŽ ostvaruje se preko ESF-a. Ove godine preko poziva

<https://esf.hr/esfplus/natjecaji/obrazovanje/osiguravanje-pomocnika-u-nastavi-i-strucnih-komunikacijskih-posrednika-ucenicima-s-teskocama-u-razvoju-u-osnovnoskolskim-i-srednjoskolskim-odgojno-obrazovnim-ustanovama-faza-vi/>

Prema kvoti financiranja u sklopu poziva Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama – faza VI, **Koprivničko – križevačka županija ima pravo na 54 PUN za 59 učenika.** Dakle, mi prijavljujemo projekt u skladu s iznosom kojeg nam je netko drugi odredio, a ne prema našim potrebama (ne mi nego svi osnivači).

Usporedbe radi, prošle godine smo imali pravo na 57 PUN na 10 mjeseci za 59 učenika.

Naš financijski limit u ovom natječaju bio je 370 tisuća eura, a određen jedinični trošak koji se ostvaruje po jednom PUN iznosi 711,24 EUR.

1 jedinični trošak ostvaruje se temeljem jednog mjeseca rada PUN, 54 PUN \* 10 mjeseci rada = 540 jedinica

Ove godine prijavili smo projekt Prilika za sve 6. Naš proračun projekta iznosi 384.069,60 EUR (sufinanciranje ESF 95% - KKŽ 5%) Financiranje nam je odobreno u sklopu 1. Odluke o financiranju od 4. rujna 2023. godine.

Jedinični trošak od 711,24 EUR uključuje izravne troškove: plaću, doprinose, božićnicu i regres te ostale troškove paušalno do 40% od ovog iznosa: edukacije, administriranje projekta, postupan zapošljavanja, liječnički pregled, putni troškovi, dnevnice, i troškove eventualnih izleta s učenicima, vidljivost…

Sa satnicom na minimalcu (4,72 bruto 2 – SŠ 35 sati, OŠ 30 sati) troškovi za plaće iznose 341 tisuću eura, putni troškovi su oko 27.000, božićnica i regres oko 30.000 eura.

Već smo samo s ovime probili budžet projekta, te županija treba osigurati dodatnih 35-40 tisuća eura za provedbu projekta, a možda i više jer sve ovisi o cijeni edukacije PUN, o čemu još nemao upute, jer Ministarstvo nije verificiralo program i učilišta to još ne mogu raditi.

Naknadno se javila potreba za uključivanjem novih učenika, pa trenutno trebamo u projekt uključiti 66 učenika, te će pojedini PUN raditi s 2 učenika. Učenici koji imaju najveće potrebe dobivaju zasebnog PUN.

Moguće da tijekom školske godine, još neki učenik dobije pravo. Uključivanje PUN radi se u skladu s Pravilnikom o PUN i SKP i ima svoju propisanu proceduru.

**2. Koji su ključni problemi da se ne može zaposliti više PUN?**

Ograničena financijska sredstva i limiti koje propisuje projekt, a ne prema stvarnim potrebama.

Nisu određena jedinstvena pravila za cijelu RH, prebacuje se odgovornost i obaveza financiranja na osnivače, a Ministarstvo propisuje pravila i nije osiguralo dostatna sredstva.

Nema dovoljno kandidata za taj posao te se kandidati na ovom radnom mjestu često mijenjaju.

To je radno mjesto na određeno i nepuno radno vrijeme, a maksimalno tijekom trajanja školske godine.

Projekt traži da se od ove školske godine edukacije PUN obavljaju u skladu s Pravilnikom o PUN, a ne kao dosad sa 20 sati edukacije koju su provodile škole.

**3. Kolika je satnica PUN? Koji su ključni razlozi zašto ona ne može biti veća?**

Satnica iznosi: 4,72 bruto 2, 4,05 bruto 1 (satnica na razini minimalca), PUN u OŠ prijavljeni su na 30 sati tjedno, a u SŠ na 35 sati.

Uvjeti za PUN su srednja stručna sprema od četiri razreda, nekažnjavanje i potvrda o završenoj edukaciji za PUN (do sada se priznavala edukacija i 20 sati, nadalje je najavljeno da će to biti formalna dodatna edukacija (djelomična kvalifikacija) u skladu s Pravilnikom)

Osigurana financijska sredstva nisu dostatna za višu satnicu, a nije ni propisano koliko ta satnica treba iznositi s obzirom na ostala radna mjesta u sustavu školstva, te stupanj obrazovanja. To se pitanje izbjegava i prebacuje na odluku svakom prijavitelju zasebno.

Uz sve navedeno, moramo naglasiti da je Županija u više navrata od resornog Ministarstva tražila da se promijene limiti plaća pomoćnika. Župan Darko Koren je posljednji puta reagirao 1. rujna 2023. godine dopisom ministru Fuchsu kojim ponovno ukazuje na problem te vam dopis dostavljamo u prilogu.

S poštovanjem,

 Pročelnica Službe ureda župana:

 Melita Ivančić